
RAPORT
asupra Propunerii legislative pentru modificarea şi completarea Ordonanţei de Urgenţă a Guvernului nr. 189/2008 privind managementul instituţiilor publice de cultură

Propunerea legislativă pentru modificarea şi completarea Ordonanţei de Urgenţă a Guvernului nr. 189/2008 privind managementul instituţiilor publice de cultură a fost transmisă Comisiei pentru cultură, arte, mijloace de informare în masă, cu adresa nr.  Pl - x  536 din 4 decembrie 2017 şi înregistrată la Comisie cu nr.4 c-10/259/05.12.2017.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru administraţie publică şi amenajarea teritoriului şi Comisiei juridice, de disciplină şi imunităţi. Până la data redactării raportului s-a primit avizul negativ al Comisiei pentru administraţie publică şi amenajarea teritoriului. 
În raport de obiectul şi conţinutul reglementării, iniţiativa legislativă face parte din categoria legilor ordinare.
Senatul, în calitate de primă Cameră sesizată, a respins propunerea legislativă în şedinţa din 27 noiembrie 2017. 
Conform prevederilor art.75 alin. (1) Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.      
	Propunerea legislativă a fost dezbătută în şedinţa Comisiei din data de 11 aprilie a.c.. 
La lucrările Comisiei au fost prezenţi 12 deputaţi, din totalul de 14  membri.
În conformitate cu prevederile art. 54  din Regulamentul Camerei Deputaţilor, republicat, din partea Guvernului, a participat la lucrările Comisiei, domnul Ion – Ardeal Ieremia, secretar de stat în cadrul Ministerului Culturii şi Identităţii Naţionale.
Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură, în sensul creşterii nivelului de profesionalizare a managementului în instituţiile publice de cultură, prin modificarea condiţiilor referitoare la studii, precum şi a componenţei comisiilor de concurs.  
Comisia a examinat avizul favorabil, cu observaţii şi propuneri, emis de Consiliul Legislativ, cu nr. 610/26.07.2017, precum şi Punctul de vedere al Guvernului transmis cu nr. 1609 din 16.10.2017, care nu susţine adoptarea iniţiativei legislative. 
Raportul Comisiei a fost adoptat cu majoritatea voturilor parlamentarilor prezenţi. 
	În urma dezbaterii şi a opiniilor exprimate, Comisia pentru cultură, arte, mijloace de informare în masă propune plenului respingerea Propunerii legislative pentru modificarea şi completarea Ordonanţei de Urgenţă a Guvernului nr. 189/2008 privind managementul instituţiilor publice de cultură.
	Motivaţia respingerii se întemeiază pe următoarele considerente:
· textul propus pentru art. 3 litera c) nu este corelat cu dispoziţiile referitoare la programele de studii universitare şi cele postuniversitare prevăzute în Legea educaţiei naţionale nr. 1/2011, cu modificările şi completările ulterioare.
· în privinţa modificărilor propuse pentru art. 5 şi art. 6 alin. (1) referitoare la proba de departajare, aceasta este deja prevăzută de Ordonanţa de urgenţă a Guvernului nr. 189/2008. Astfel potrivit art. 19 alin. (61) „În cazul în care doi sau mai mulţi candidaţi obţin medii egale, atât la evaluarea proiectului de management prezentat, cât şi la interviu, comisia de concurs va introduce o probă scrisă pentru departajare.” Totodată, această prevedere a fost preluată şi detaliată şi în art. 10 alin. (9) din Regulamentul – cadru de organizare şi desfăşurare a concursului de proiecte de management, aprobat prin Ordinul ministrului culturii 2799/2015.
· detalierea altor aspecte referitoare la proba de departajare (termene, formatul examinării etc.) se poate realiza prin completarea Regulamentul – cadru de organizare şi desfăşurare a concursului de proiecte de management, aprobat prin Ordinul ministrului culturii 2799/2015.   
	



   PREŞEDINTE,				SECRETAR,
					
    	     Gigel – Sorinel ŞTIRBU	               Beatrice TUDOR

